Culmea coincidenţei

Doi şoferi s-au ales cu dosare penale după ce autovehiculele pe care le conduceau s-au ciocnit într-o curbă din Vicovu de Jos. S-a întâmplat sâmbătă la amiază, în timp ce un bărbat de 42 de ani, din comuna Curteşti, judeţul Botoşani, se deplasa dinspre Putna spre Gălăneşti la volanul unui autoturism marca VW.

Bărbatul a intrat într-o depăşire riscantă într-o curbă periculoasă la dreapta şi nu a mai putut reveni în timp util pe banda sa de mers. În aceste condiţii, a acroşat o autoutilitară marca Mercedes-Benz Sprinter, condusă de un bărbat cu aceeaşi vârstă, 42 de ani, din comuna Gălănești, care se deplasa dinspre Gălănești către Putna.

Bărbatul din Gălăneşti a fost rănit uşor, fără a fi nevoie însă de intervenţia echipajului medical. Cei doi şoferi au fost testaţi cu aparatul etilotest şi s-a constatat că ambii consumaseră băuturi alcoolice înainte de a se urca la volan.

Şoferul cu domiciliul în judeţul Botoşani avea o concentraţie de 0,74 mg/l alcool pur în aerul expirat, în timp ce pentru bărbatul din Gălăneşti aparatul a indicat 0,61 mg/l alcool pur în aerul expirat.

Cei doi şoferi au fost duşi la Spitalul Municipal Rădăuţi, unde li s-au recoltat probe biologice de sânge în vederea stabilirii alcoolemiei.

Ambii bărbaţi s-au ales cu dosare penale pentru comiterea infracţiunii de „conducerea pe drumurile publice a unui vehicul de către o persoană care are o îmbibație alcoolică mai mare de 0,80 g/l alcool în sânge”, în timp ce şoferul din Botoşani va fi cercetat suplimentar şi pentru infracţiunea de „vătămare corporală din culpă”.